Obvestilo Komisije z dne 18. decembra 1978 o presoji nekaterih pogodb o podizvajanju v skladu s členom 85(1) pogodbe o ustanovitvi evropske gospodarske skupnosti

1. V tem obvestilu Komisija Evropskih skupnosti podaja svoje stališče glede pogodb o podizvajanju glede na člen 85(1) Pogodbe o ustanovitvi Evropske gospodarske skupnosti. Ta vrsta pogodbe je trenutno oblika porazdelitve dela, ki zadeva podjetja vseh velikosti, in zlasti ponuja možnosti za razvoj malih in srednje velikih podjetij.

Komisija meni, da pogodbe, na podlagi katerih eno podjetje, ki se imenuje "izvajalec" na podlagi predhodnega naročila tretje osebe ali ne, poveri drugemu podjetju, ki se imenuje "podizvajalec", izdelavo blaga, opravljanje storitev ali izvedbo dela po navodilih izvajalca, ki se opravi za izvajalca ali se opravi v njegovem imenu, niso same po sebi zajete v prepovedi iz člena 85(1).

Podizvajalec mora včasih za izpolnitev nekaterih pogodb o podizvajanju v skladu s izvajalčevimi navodili uporabiti posebno tehnologijo ali opremo, ki jo bo moral zagotoviti izvajalec. Zaradi zaščite ekonomske vrednosti take tehnologije ali opreme lahko izvajalec želi omejiti podizvajalčevo uporabo na uporabo, ki je potrebna za namen pogodbe. Pojavi se vprašanje, ali so take omejitve zajete v členu 85(1). V tem obvestilu se omejitve presojajo ob ustreznem upoštevanju namena takih pogodb, po katerem se razlikujejo od običajnih sporazumov o licenci patenta in sporazumov o licenci strokovnega znanja in izkušenj.

2. Po mnenju Komisije se člen 85(1) ne uporablja za klavzule, pri katerih:

- se tehnologija ali oprema, ki jo zagotovi izvajalec, ne sme uporabljati drugače kot za namene pogodbe o podizvajanju,

- se tehnologija ali oprema, ki jo zagotovi izvajalec, ne sme dati na voljo tretjim osebam,

- blago, storitve ali delo, ki izhajajo iz uporabe take tehnologije ali opreme se lahko dobavi samo izvajalcu ali se dobava izvede v njegovem imenu,

če in kolikor je ta tehnologija ali oprema potrebna, da podizvajalcu omogoči, da v sprejemljivih pogojih izdela blago, opravi storitve ali opravi delo v skladu z navodili izvajalca. V tem primeru podizvajalec zagotavlja blago, storitve ali delo glede katerega ni neodvisen dobavitelj na trgu.

Zgornja določba je izpolnjena, kadar podizvajalec za izpolnitev pogodbe o podizvajanju mora uporabljati:

- pravice industrijske lastnine izvajalca ali ki jih ima izvajalec na voljo v obliki patentov, uporabnih modelov, modelov, zaščitenih z avtorskimi pravicami, zaščitenih modelov ali drugih pravic, ali

- zaupno znanje ali postopke izdelave (znanje in izkušnje) izvajalca ali ki jih ima izvajalec na voljo, ali

- študije, načrte ali dokumente, ki spremljajo dane informacije, ki jih je pripravil izvajalec ali so bili zanj pripravljeni, ali

- matrice, vzorce ali orodja in dodatno opremo, ki je značilno izvajalčeva,

ki, čeprav niso zajeti v pravicah industrijske lastnine, niti ne vsebujejo nobenega elementa tajnosti, omogočajo izdelavo blaga, ki se razlikuje po obliki, funkciji ali sestavi od drugega blaga, ki se izdeluje ali dobavlja na trgu.

Vendar zgoraj navedene omejitve niso upravičene kadar ima podizvajalec na voljo ali bi lahko pod sprejemljivimi pogoji pridobil dostop do tehnologije in opreme, ki je potrebna za proizvodnjo blaga, opravljanje storitev ali izvedbo dela. Na splošno je tako kadar izvajalec ne zagotovi nič več kot splošne informacije, ki samo opisujejo delo, ki ga je treba opraviti. V takih okoliščinah bi lahko omejitve podizvajalcu odvzele možnost razvoja njegove lastne dejavnosti na področjih, zajetih v pogodbi.

3. Po mnenju Komisije se lahko naslednje omejitve v zvezi z izvajalčevim zagotavljanjem tehnologije naložijo tudi v pogodbah o podizvajanju, ne da bi narekovale ugovor po členu 85(1):

- zaveza katere koli od pogodbenic, da ne bo razkrila postopkov izdelave ali drugega znanja in izkušenj zaupne narave, ali zaupnih informacij, ki jih da druga pogodbenica med pogajanjem ali izvajanjem pogodbe, če zadevno znanje in izkušnje ali informacije niso postale splošno znane,

- zaveza podizvajalca, da tudi po prenehanju pogodbe ne bo uporabil postopkov izdelave ali drugega znanja in izkušenj zaupne narave, ki jih je prejel v času veljavnosti pogodbe, če niso postale splošno znane,

- zaveza podizvajalca, da bo na izvajalca na neizključni osnovi prenesel kakršne koli tehnične izboljšave, ki jih je naredil v času veljavnosti pogodbe, ali kadar podizvajalec odkrije izum, ki ga je mogoče patentirati, da bo izvajalcu za trajanje patenta, ki ga slednji ima, podelil neizključne licence za izume v zvezi z izboljšavami in novimi uporabami izvirnega izuma.

Zaveza podizvajalca je lahko izključna v korist izvajalca kolikor izboljšav in izumov podizvajalca v času veljavnosti pogodbe ni mogoče uporabljati neodvisno od izvajalčevih tajnih izkušenj in znanja ali patenta, ker to ne predstavlja občutnega omejevanja konkurence.

Vendar pa katera koli zaveza podizvajalca glede pravice razpolaganja z rezultati njegovega lastnega raziskovalnega in razvojnega dela lahko omejuje konkurenco, kadar se taki rezultati lahko uporabljajo neodvisno. V takih okoliščinah podizvajalsko razmerje ni dovolj za odmik od običajnih pravil konkurence o razpolaganju s pravicami industrijske lastnine ali tajnimi izkušnjami in znanjem.

4. Kadar je podizvajalec s pogodbo o podizvajanju pooblaščen, da uporablja določeno blagovno znamko, trgovsko ime ali izdelavo, lahko izvajalec hkrati prepove tako uporabo za blago, storitve ali delo, ki ne bo dobavljeno izvajalcu.

5. Čeprav naj bi to obvestilo na splošno odpravljajo potrebo, da podjetja pridobijo odločitve o pravnem statusu s posamično odločbo Komisije, ne vpliva na pravico zadevnih podjetij, da zaprosijo za negativni izvid kot je to opredeljeno v členu 2 Uredbe št. 17 ali da sporazum priglasijo Komisiji po členu 4(1) navedene uredbe [1].

Obvestilo o sodelovanju med podjetji iz leta 1968 [2], ki navaja številne pogodbe, ki se po svoji naravi ne štejejo kot protikonkurenčne, se tako dopolni na področju sklepanja pogodb o podizvajanju. Komisija podjetja tudi opozarja, da je zaradi spodbujanja sodelovanja med malimi in srednje velikimi podjetji objavila obvestilo o sporazumih majhnega pomena, na katere se člen 85(1) Pogodbe o ustanovitvi Evropske gospodarske skupnosti [3] ne nanaša.

To obvestilo ne posega v mnenje, ki ga o sklepanju pogodb o podizvajanju lahko zavzame Sodišče Evropskih skupnosti.

[1] Prva Uredba o uporabi člena 85 in 86 Pogodbe o ustanovitvi Evropske gospodarske skupnosti (UL 13, 21.2.1962, str. 204/62).

[2] Obvestilo o sporazumih, sklepih in usklajenih ravnanjih v zvezi s sodelovanjem med podjetji (UL C 75, 29.7.1968, str. 3).

[3] UL C 313, 29.12.1977, str. 3.

--------------------------------------------------